Maria Glargaard fra Aalborg er mødt op i AKKC for at høre resultatet af den rapport, der klarlægger nordjydernes sundhed. Hun har angst og depression som følge af et seksuelt overgreb i 2016. Og hun mærker på egen krop, at den mentale sundhed langt fra er, hvor den burde være. Udover det tragiske overgreb, hun var udsat for, mærker hun også presset fra samfundet. - Hele systemet har rigtigt meget indbygget pres – både direkte og indirekte. Mange vil sige, at hvis du ikke var syg, da du kom på kontanthjælp, så kan man i hvert fald blive det. Man bliver hele tiden mødt med en holdning om, at man skal tage sig sammen og være produktiv. - Så føler man sig hverken set eller hørt. Det er mest bare en kamp, og man bliver mødt af en mur. Det gør én mere syg, oplever hun. Især pigerne trives dårligt Omkring en tredjedel af de nordjyske unge mellem 16 og 24 år føler hele tiden eller det meste af tiden, at det er svært at leve op til egne forventninger. Det viser den nye rapport ’Sundhedsprofilen 2021’. - Generelt går det den forkerte vej. Vi har lavet undersøgelsen fire gange nu, og det ser ud til at blive værre og værre, fortæller Stine Christensen, der er tovholder på undersøgelsen. Her måler eksperterne blandt andet på, hvorvidt de unge er ensomme, stressede eller angste. - Det er især de unge piger, der trives rigtigt dårligt. På alle de parametre omkring trivsel, vi har med i undersøgelsen, er resultatet negativt for de unge piger, forklarer hun. Kravene til de unge er da også alt for voldsomme. Det mener rådmand for Kultur og Sundhed i Aalborg Kommune Jes Lunde. - De unge har så store ambitioner og føler, de skal så meget og er forpligtet til at gøre meget mere, end man kan forlange af nogen. Det skal vi have pillet fra dem. Vi er nødt til at hjælpe den unge generation til at forstå, at man ikke kan være perfekt hele dagen – det er der ingen, der kan, siger han. Musik og kunst hjælper Når angsten presser sig på for Maria Glargaard forsøger hun at bruge de redskaber, hun har fået med sig via projektet Kulturvitaminer. Et projekt i Aalborg Kommune, hvor man bruger kulturen til at skabe livsglæde og -kvalitet for mennesker, der har ondt i sjælen. - Så nyder jeg litteratur, kunst eller musik, som alt sammen hjælper mig rigtigt meget. At høre musik på vej herind har gjort mig klar til det her, fortæller hun om arrangementet i AKKC, hvor mange deltager. Noget, der ellers normalt kan aktivere hendes angst. Indtil videre har 500 mennesker fra hele Aalborg Kommune været tilknyttet Kulturvitaminer og herigennem fået hjælp til at tackle hverdagens svære tanker og følelser. - Det er gået rigtigt godt. Det har givet rigtig gode resultater – de har fået meget mere selvtillid og kapacitet til at bevæge sig ud i samfundet og blive mere arbejdsparate, fortæller rådmand Jes Lunde. I Aalborg Kommune er flest stressede Selvom rapporten Sundhedsprofilen 2021 kan fortælle, hvordan de unge har det, kommer den ikke med løsningsforslag til, hvordan de kan få det bedre. Og det er der en helt særlig grund til. - Den her slags spørgeskemaundersøgelse kan tage et øjebliksbillede af sundhedstilstanden for nordjyderne over tid, fordi vi har gentaget den flere gange. Og så må andre kloge hoveder se på, hvordan det kan forbedres, siger Stine Christensen, der har været med til at udarbejde rapporten. De 11 nordjyske kommuner ligner hinanden meget, men andelen af højt stressniveau er højere end i de øvrige. - Det hænger nok sammen med, at der bor mange unge i Aalborg, vurderer Stine Christensen. Alle kommuner har lavet en særlig sundhedsprofil for netop deres indbyggere. Den kan ses på de enkelte kommuners hjemmesider.

Referat:
Omkring en tredjedel af alle unge mellem 16 og 24 år føler ikke, de kan leve op til deres egne forventninger. Det viser en ny sundhedsprofil, som Region Nordjylland torsdag præsenterede i Aalborg.